विक्रान्त र प्रशान्तको ह्याट्रिक
काष्ठमण्डप र आयोजक द एक्सेल्सियर स्कुल (रातो) मंगलबार नवौं एक्सेल्सियर कपअन्तर्गत यू–१२ ब्वाइज फुटबलको सेमिफाइनल पुगेका छन् ।
काठमाडौँ — काष्ठमण्डप र आयोजक द एक्सेल्सियर स्कुल (रातो) मंगलबार नवौं एक्सेल्सियर कपअन्तर्गत यू–१२ ब्वाइज फुटबलको सेमिफाइनल पुगेका छन् ।काष्ठमण्डपले स्वस्तिश्रीलाई ५–० गोलले हरायो । विजेताका सहज ढकालले ४ र सुप्रिम बोहराले १ गोल गरे । एक्सेल्सियरले आफ्नै पहेँलो टोलीलाई १–० ले हरायो । साहिलराज थापाले विजयी गोल गरे ।रेडियन्ट पब्लिक र संस्कृति पनि सेमिफाइनल पुगे । रेडियन्टले बृहस्पति विद्यासदनलाई २–० गोलले हराउँदा साम्देन लामा र प्रवेशले १–१ गोल गरे । संस्कृतिले रिब्समाथि २–० को जित पायो । दुवै गोल संस्कृतिका सहज भण्डारीले गरे ।यू–१६ ब्वाइज फुटबलमा ग्रिनफिल्ड, श्री सञ्जय साई, न्यु इरा र हार्टल्यान्ड एकेडेमी सेमिफाइनल पुगेका छन् । ग्रिनफिल्डले एलआरआईलाई ६–० ले हरायो । ग्रिनफिल्डका आयुश दुतराजले ३, धर्विन्द्र बोहराले २ र सम्राट खड्काले एक गोल गरे । सञ्जय साईले होली भिजनलाई ४–३ ले हराउँदा विजेताका प्रयास घिमिरेले २, उन्नत थापा र उज्ज्वलराज कपालीले १–१ गोल गरे । न्यु इराले एनआईसी एकेडेमीलाई ३–२ ले रोक्यो । इराका विक्रान्त खतिवडाले ह्याट्रिक गरे ।एनआईसीका स्लोक पौडेल एक गोल फर्काए भने एक गोल आत्मघाती रह्यो । हार्टल्यान्डले एक्सेल्सियरमाथि ७–० को आरामदायी जित निकाल्यो । विजेताका प्रशान्त धामीले ह्याट्रिक गरे भने करण लामा र अनिश पुजाराले २–२ गोल थपे ।